L-Iżraelin jitolbu sultan Ġara li, meta Samwel kien xjieħ, qiegħed lil uliedu mħallfin fuq Iżrael. Il-kbir kien jismu Ġoel u ta' warajh Abija. U kienu jagħmlu l-ħaqq f'Birsaba. Uliedu ma mxewx bħalu; ħsiebhom kien li jagħmlu kull xorta ta' qligħ, jieħdu r-rigali, u jgħawġu l-ġustizzja. Ix-xjuħ kollha ta' Iżrael inġemgħu u marru għand Samwel f'Rama, u qalulu: "Ara, inti xjeħt, u wliedek ma qabdux triqtek. Issa agħmlilna sultan biex imexxina bħall-ġnus kollha." Dan li qalu: "Agħtina sultan biex imexxina," ma għoġbux lil Samwel, u mar jitlob quddiem il-Mulej. Il-Mulej wieġeb lil Samwel: "Isma' minn leħen il-poplu f'kulma jgħidulek. Għax mhux lilek warrbu, iżda lili warrbu, biex ma nsaltanx fuqhom. Kulma għamlu lili minn meta tellajthom mill-Eġittu sal-lum - telquni biex qabdu allat oħra - issa qegħdin jagħmluh lilek. Issa isma' minn kliemhom. Biss għidilhom u wrihom sewwa d-dritt tas-sultan li jsaltan fuqhom." Samwel qal kulma qallu l-Mulej lill-poplu li kien talbu sultan. U qalilhom: "Dan hu d-dritt tas-sultan li għad isaltan fuqkom; jeħdilkom is-subien tagħkom, u jqegħedhom mal-karrijiet u maż-żwiemel, u jiġru quddiem il-karru tiegħu. U jagħmel minnhom kaptani ta' elf u ta' ħamsin raġel, biex jaħartu l-ħrit tiegħu, u jaħsdu l-ħsad tiegħu, u jaħdmu l-għodod għall-gwerra u t-tagħmir għall-karrijiet tiegħu. "U jieħu l-bniet tagħkom biex jaħdmu l-fwieħa, isajru u jagħġnu. U mir-raba' tagħkom, mill-oqsma tad-dwieli tagħkom, u taż-żebbuġ tagħkom jieħu l-aħjar, u jagħtihom lill-qaddejja tiegħu. Jieħu mill-għaxra waħda tal-miżirgħa u tal-oqsma tad-dwieli tagħkom, u jagħtihom lill-kortiġjani u 'l-uffiċjali tiegħu. U jeħdilkom l-aħjar minn fost l-ilsiera, irġiel u nisa, u l-aħjar mill-baqar u l-ħmir tagħkom, u jqabbadhom jaħdmu fix-xogħol tiegħu. Jieħu mill-għaxra waħda tal-imrieħel tagħkom u intom tkunu lsiera tiegħu. U dakinhar tgħajtu minħabba s-sultan li tkunu ħtartu, imma l-Mulej dakinhar ma jismagħkomx." Imma l-poplu ma riedx jisma' minn kliem Samwel, u qalulu: "Le! ħa jkollna sultan fuqna, ħa nkunu aħna wkoll bħall-ġnus kollha; ħa jaħkem fuqna sultan tagħna, u jimxi quddiemna u jmexxi t-taqbid tagħna." U Samwel sama' l-kliem kollu tal-poplu u tenniehom f'widnejn il-Mulej. U l-Mulej qal lil Samwel: "Isma' minn kliemhom, u agħmlilhom sultan." U Samwel qal lill-irġiel ta' Iżrael: "Kulħadd imur lejn beltu."